ΚΑΝΟΝΙΣΜΟΣ (ΕΟΚ) αριθ. 2713/92 ΤΗΣ ΕΠΙΤΡΟΠΗΣ της 17ης Σεπτεμβρίου 1992 σχετικά με την κυκλοφορία εμπορευμάτων μεταξύ ορισμένων τμημάτων του τελωνειακού εδάφους της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2726/90 του Συμβουλίου της 17ης Σεπτεμβρίου 1990 σχετικά με την κοινοτική διαμετακόμιση (1), και ιδίως το άρθρο 44 παράγραφος 1,

τον κανονισμό (ΕΟΚ) αριθ. 717/91 του Συμβουλίου της 21ης Μαρτίου 1991 σχετικά με το ενιαίο διοικητικό έγγραφο (2), και ιδίως το άρθρο 8 παράγραφος 1,

Εκτιμώντας:

ότι δυνάμει της έκτης οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ομοιόμορφη φορολογική βάση (3), όπως τροποποιήθηκε τελευταία από την οδηγία 91/680/ΕΟΚ (4), το καθεστώς φορολόγησης που προβλέπεται από την εν λόγω οδηγία δεν εφαρμόζεται σε ορισμένα τμήματα του τελωνειακού εδάφους της Κοινότητας- ότι, εξαιτίας αυτού του γεγονότος, οι διατάξεις του κανονισμού (ΕΟΚ) αριθ. 218/92 του Συμβουλίου της 27ης Ιανουαρίου 1992 που αφορούν τη διοικητική συνεργασία στον τομέα των έμμεσων φόρων (ΦΠΑ) (5), δεν εφαρμόζονται κατά την κυκλοφορία αγαθών μεταξύ διαφόρων τμημάτων του τελωνειακού εδάφους της Κοινότητας που εξαιρούνται από το πεδίο εφαρμογής της εν λόγω οδηγίας καθώς και μεταξύ των τελευταίων αυτών και των τμημάτων που υπάγονται στο πεδίο εφαρμογής της οδηγίας-

ότι η εφαρμογή του άρθρου 8Α της συνθήκης έχει ως αποτέλεσμα την κατάργηση όλων των ελέγχων και διατυπώσεων ως προς τα κοινοτικά εμπορεύματα που κυκλοφορούν στο εσωτερικό της Κοινότητας και, ως εκ τούτου τείνει, καταρχήν να καταστήσει άνευ αντικειμένου τη διαδικασία της εσωτερικής κοινοτικής διαμετακόμισης- ότι μολονότι λαμβάνεται υπόψη αυτή η αρχή, το άρθρο 3 παράγραφος 3 στοιχείο γ) του κανονισμού (ΕΟΚ) αριθ. 2726/90 επιτρέπει την προσφυγή στη διαδικασία εσωτερικής κοινοτικής διαμετακόμισης εμπορευμάτων σε ειδικές περιπτώσεις-

ότι η εφαρμογή της διαδικασίας της εσωτερικής κοινοτικής διαμετακόμισης στα κοινοτικά εμπορεύματα που κυκλοφορούν μεταξύ τμημάτων του τελωνειακού εδάφους της Κοινότητας, όπου δεν εφαρμόζεται η οδηγία 77/388/ΕΟΚ και στα κοινοτικά εμπορεύματα που κυκλοφορούν μεταξύ των τελευταίων αυτών και ενός άλλου τμήματος του τελωνειακού εδάφους της Κοινότητας, όπου εφαρμόζονται οι διατάξεις της εν λόγω οδηγίας, καθώς και αυτές του κανονισμού (ΕΟΚ) αριθ. 218/92, ή αντιστρόφως, φαίνεται να είναι κατάλληλο μέτρο που θα επιτρέψει μια αποτελεσματική εποπτεία τέτοιων δραστηριοτήτων-

ότι στο άρθρο 33α της οδηγίας 77/388/ΕΟΚ ορίζεται ρητώς ότι, όσον αφορά τα αγαθά που εισέρχονται ή εξέρχονται από το τμήμα του τελωνειακού εδάφους όπου εφαρμόζεται η εν λόγω οδηγία από ή προς ένα τμήμα του τελωνειακού εδάφους όπου δεν εφαρμόζεται η εν λόγω οδηγία, οι διατυπώσεις οι σχετικές με την εισαγωγή και εξαγωγή αυτών των αγαθών πραγματοποιείται σύμφωνα με τον κανονισμό (ΕΟΚ) αριθ. 717/91- ότι είναι ως εκ τούτου σκόπιμο να θεσπιστούν τεχνικές ρυθμίσεις που συμπληρώνουν τις διατάξεις του κανονισμού (ΕΟΚ) αριθ. 2453/92 της Επιτροπής της 31ης Ιουλίου 1992 για τις διατάξεις εφαρμογής του κανονισμού (ΕΟΚ) αριθ. 717/91 του Συμβουλίου για το ενιαίο διοικητικό έγγραφο (6)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη που διατύπωσε η Επιτροπή Κοινοτικής Διαχείρισης και η Επιτροπή του Ενιαίου Διοικητικού Εγγράφου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα εμπορεύματα τα οποία πληρούν τους όρους που προβλέπονται στα άρθρα 9 και 10 της συνθήκης για την ίδρυση της Ευρωπαϊκής Οικονομικής Κοινότητας ή, προκειμένου για τα εμπορεύματα που υπάγονται στη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, τα οποία βρίσκονται σε ελεύθερη κυκλοφορία και έχουν αποσταλεί:

- από ένα τμήμα του τελωνειακού εδάφους της Κοινότητας, όπου εφαρμόζονται οι διατάξεις της οδηγίας 77/388/ΕΟΚ, προς ένα άλλο τμήμα του τελωνειακού εδάφους της Κοινότητας, όπου δεν εφαρμόζονται οι προαναφερόμενες διατάξεις,

- από ένα τμήμα του τελωνειακού εδάφους της Κοινότητας, όπου δεν εφαρμόζονται οι διατάξεις της οδηγίας 77/388/ΕΟΚ, προς ένα άλλο τμήμα του τελωνειακού εδάφους της Κοινότητας, όπου εφαρμόζονται οι προαναφερόμενες διατάξεις,

- από ένα τμήμα του τελωνειακού εδάφους της Κοινότητας, όπου δεν εφαρμόζονται οι διατάξεις της οδηγίας 77/388/ΕΟΚ, προς ένα άλλο τμήμα του τελωνειακού εδάφους της Κοινότητας, όπου εφαρμόζονται επίσης οι προαναφερόμενες διατάξεις,

Κυκλοφορούν σύμφωνα με τη διαδικασία εσωτερικής κοινοτικής διαμετακόμισης που αναφέρεται στο άρθρο 3 παράγραφος 3 του κανονισμού (ΕΟΚ) αριθ. 2726/90.

Άρθρο 2

Οι διατάξεις του κανονισμού (ΕΟΚ) αριθ. 2453/92 εφαρμόζονται όσον αφορά τις δραστηριότητες που αναφέρονται στο άρθρο 1 λαμβανομένων υπόψη των ρυθμίσεων που περιλαμβάνονται στο παράρτημα.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την ημερομηνία έναρξης εφαρμογής του κανονισμού (ΕΟΚ) αριθ. 2726/90. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Σεπτεμβρίου 1992. Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 262 της 26. 9. 1990, σ. 1. (2) ΕΕ αριθ. L 78 της 26. 3. 1991, σ. 1. (3) ΕΕ αριθ. L 145 της 13. 6. 1977, σ. 1. (4) ΕΕ αριθ. L 376 της 31. 12. 1991, σ. 1. (5) ΕΕ αριθ. L 24 της 1. 2. 1992, σ. 1. (6) ΕΕ αριθ. L 249 της 28. 8. 1992, σ. 1.

ΠΑΡΑΡΤΗΜΑ

Το παράρτημα VIII του κανονισμού της Επιτροπής που περιλαμβάνει διατάξεις εφαρμογής του κανονισμού (ΕΟΚ) αριθ. 717/91 σχετικά με το ενιαίο διοικητικό έγγραφο εφαρμόζεται ως ακολούθως:

1. Τα αρχικά COM που αναφέρονται στο σημείο "Θέση 1 - διασάφηση - πρώτη υποδιαίρεση" καλύπτουν επίσης την περίπτωση διασάφησης κοινοτικών εμπορευμάτων στο πλαίσιο των συναλλαγών μεταξύ τμημάτων του τελωνειακού εδάφους της Κοινότητας στα οποία εφαρμόζονται οι διατάξεις της οδηγίας 77/388/ΕΟΚ και τμημάτων του εν λόγω εδάφους όπου δεν εφαρμόζονται αυτές οι διατάξεις, ή στο πλαίσιο συναλλαγών μεταξύ τμημάτων του εν λόγω εδάφους όπου δεν εφαρμόζονται αυτές οι διατάξεις.

2. Στο σημείο "Θέση 37 - κωδικοί καθεστώτων για τις ανάγκες κωδικοποίησης" χρησιμοποιούνται κυρίως οι ακόλουθοι κωδικοί:

α) κωδικοί που περιλαμβάνονται ήδη στο παράρτημα VIII του προαναφερόμενου κανονισμού: 10, 22, 23, 31, 52, 53, 72, 73-

β) νέοι κωδικοί:

01: θέση σε ελεύθερη κυκλοφορία εμπορευμάτων με επαναποστολή στο πλαίσιο των συναλλαγών μεταξύ τμημάτων του τελωνειακού εδάφους της Κοινότητας όπου εφαρμόζονται οι διατάξεις της οδηγίας 77/388/ΕΟΚ και τμημάτων του εν λόγω εδάφους όπου δεν εφαρμόζονται αυτές οι διατάξεις, ή στο πλαίσιο των συναλλαγών μεταξύ τμημάτων του εν λόγω εδάφους όπου δεν εφαρμόζονται αυτές οι διατάξεις-

49: θέση σε ανάλωση κοινοτικών εμπορευμάτων στο πλαίσιο των συναλλαγών μεταξύ τμημάτων του τελωνειακού εδάφους της Κοινότητας όπου εφαρμόζονται οι διατάξεις της οδηγίας 77/388/ΕΟΚ και τμημάτων του εν λόγω εδάφους όπου δεν εφαρμόζονται αυτές οι διατάξεις, ή στο πλαίσιο των συναλλαγών μεταξύ τμημάτων του εν λόγω εδάφους όπου δεν εφαρμόζονται αυτές οι διατάξεις-

62: επανείσοδος με θέση στην κατανάλωση.